Las mattauns che gievan al barlot

En Tumleastga gievan dus mats ina saira a mattauns tar duas soras. Sin via scuntran els ina vulp che vegn encunter e prova cun tuts rampins dad ir tranter las chommas or. Qua vegn in dals mats grit e dat in culp cul bastun giu per il chau che la vulp ceda cun in sbratg.

Arrivads a chasa tar las duas soras, eran là mo la mamma ed ina figlia. Ils mats dumondan, nua che tschella figlia saja. Quella ha mal il chau e sa senta betg bain, di la mamma. Als mats para quai nagut da bun. La mamma fa alura il puschegn sco adina. Ma ils mats nun han gì quaidas da mangiar, perquai ch’els temevan che la vulp savess far vendetga per ils culps.

Pli tard giavischan els ina buna notg e sa mettan sin via. Traversond igl guaud, audan els tuttenina musica da saut. In dals mats vul ir a guardar, tge che quai saja, tschel dentant aveva tema e vuleva ir a chasa. “Sche ti na vuls betg vegnir, sche vom jau sulet”, di il giagliard.

Il mat che aveva tema aveva anc pli tema dad ir sulet a chasa, perquai ha el pudì far nagut auter che suandar tschel. Els van damai ensemen en la direcziun da la musica e scuntran en in cleragl ina cumpagnia che sunava e sautava. Las duas soras eran era da la partida. Ina aveva lià si il chau.

Entamez il cleragl seseva in um davos ina maisa e scriveva en in cudesch. Els van tar quel, il curaschus ordavant, e l’auter, tut tremblond, suenter. Il scrivant dumonda els, sch’els avessan plaschair da sautar. “Ma pertge na”, respunda il curaschus, el sautass fitg gugent. “Sche scriva quai che jau dictesch qua en quest cudesch!”, di il scrivant, “lura essas vus prendì si en la societad e pudais vegnir qua a sautar libramain.”

Sin quai respunda il giagliard, ch’els stettian deplorablamain in pau dalunsch davent e che sch’i fiss memia savens radunanzas, sche pudessan els tuttina betg esser qua. 
“Ah, per quai faschai nagins quitads!” dat il scrivant per resposta. “Nus dain a vus ina stgatla cun ina pomada. Cun quella unschais vus mintga giada la planta-pe. Lur essas vus qua en in hui!” “Ah, sche quai è uschia”, di il curaschus, “m’inscriv jau en gist uss!” El sa metta vi da la maisa, ed il scrivant cumenza a dictar. Ma empè da scriver quai che quel scheva, scriva el ils nums “Jesus, Maria, sontg Giusep”!

En quel mument datti ina starmentusa stremblida, e l’entira brajada è svanida. Enavos resta mo la maisa, il cudesch e las stgatlas cun la pomada. Revegnids da la surpraisa, da la tema e sgarschur, prendan ils mats ina stgatla cun pomada e van vers chasa. Paucs dis pli tard èn els vegnids grev malsauns ed han stuì star en letg pliras emnas. Finalmain èn els sa remess tant enavant ch’els pudevan almain ir enturn, ma da lavurar gnanca dar dir.

In di ch’els gievan a spass ensemen, di in a l’auter.: “Nus stuessan tuttina pruvar ina giada, tge forza che quella pomada ha!” Tschel è stà d’accord, ma d’unscher en la planta-pe nun han els betg gì mustgas. “Lain empruvar cun in tschep da laina!” di quel ch’era stà a sias uras il curaschus. Els unschan damai il tschep da laina cun l’itg misterius e din ils pleds: “Va, per mai pli turnar!” En quel mument sa auza il tschep or dal plaun e sgola tras l’aria che nagin ha mai pli vesì el.

Quel che aveva tema è plaunsieu sa remess e restà saun, ma il curaschus è vegnì anc pli malsaun ed è mort pauc temp suenter.